Čak 195 radnih mjesta popunjavat će se u državnoj upravi tijekom ljeta jer su u posljednjih nešto više od mjesec dana u šest ministarstava raspisani javni natječaji za prijam u državnu službu.

Najviše državnih službenika koji će imati sreću zaposliti se uz ugovor na neodređeno tako traži Ministarstvo regionalnog razvoja i fondova EU, njih 65, i to većinom na poslovima s fondovima EU, no traže se i zaposlenici na administrativnim poslovima, poput samostalnog upravnog referenta u Glavnom tajništvu. Ministarstvo na čijem je čelu Gabrijela Žalac očito želi ubrzati postupke za dodjelu sredstava EU, a često se ti zaposlenici i plaćaju iz fondova EU. Traže se referenti, stručni suradnici, stručni savjetnici, ali i voditelj Službe za koordinaciju IPA programa. Ministarstvo regionalnog razvoja i fondova EU u veljači ove godine imalo je ukupno 228 državnih službenika i namještenika.

Posao u Splitu

Ministarstvo poljoprivrede je 17. srpnja raspisalo natječaj za 56 zaposlenika. Također se traže (viši) stručni savjetnici i (viši) stručni suradnici, kao i jedan voditelj Odjela za kontrolu na terenu.

Ministarstvo poljoprivrede jedno je od većih ministarstava i u veljači je, prema podacima iz Centralnog obračuna plaće (COP), zapošljavalo 847 ljudi. Ovaj put natječaj je namijenjen većinom za državne službenike koji će raditi na poslovima vezanim uz fondove Europske unije.

Ministarstvo državne imovine, pak, traži 45 državna službenika na ugovor na neodređeno za različite poslove. Riječ je o najmanjem ministarstvu, novoosnovanom, i ministar Goran Marić često je govorio da nema ljudskog kapaciteta za sve poslove koje bi želio obaviti pa je od ministra financija Zdravka Marića tražio i dobio dodatna sredstva u proračunu za zapošljavanje. I on traži više stručnih suradnika, savjetnika i referenata te voditelja Područne jedinice Split. Ministar Goran Marić želi popuniti radna mjesta u Službi za ljudske potencijale, u Službi za računovodstvo, službama za stanove, zemljišta, poslovne prostore, zapravo gotovo u svim službama.

Ministarstvo državne imovine u veljači 2017. imalo je 116 zaposlenika, većinom je riječ o državnim službenicima koji su radili u nekadašnjem Državnom uredu za upravljanje državnom imovinom (DUUDI) koji se transformirao u ministarstvo nakon što je Goran Marić postao ministar u Vladi Andreja Plenkovića. Sada će se broj zaposlenika u Ministarstvu povećati za čak 50 posto.

Promjene na čelu

S druge strane, Ministarstvo rada i mirovinskog sustava, koje je u rekonfiguriranju Vlade nakon Tomislava Ćorića preuzeo Marko Pavić, traži 16 novih zaposlenika. U veljači su imali ukupno 386 državnih službenika i namještenika. Traže se (viši) stručni suradnici i savjetnici, a svi poslovi su, kako se može vidjeti iz oglasa koji je objavljen 20. srpnja, vezani su uz poslove korištenja fondova EU u projektima Ministarstva.

Sedam novih zaposlenika traži Ministarstvo uprave, koje je nakon razlaza HDZ-a i Mosta od Ivana Kovačića preuzeo Lovro Kuščević, dotadašnji ministar graditeljstva, koji je, pak, tu svoju fotelju prepustio HNS-ovcu Predragu Štromaru. Ministarstvo uprave jedno je od najmanjih i u veljači ove godine brojali su 132 državna službenika i namještenika. Sada traže (više) stručne savjetnike i suradnike, dva viša informatička referenta te voditelja Službe u Upravi za e-Hrvatsku. Natječaj je raspisan 11. srpnja.

Dobili dozvolu

Šest zaposlenika, nakon dozvole Ministarstva uprave, traži i Ministarstvo zdravstva na čijem je čelu ministar Milan Kujundžić. Traže se stručni suradnici, stručni referent te državni sanitarni inspektor u ispostavi graničnog prijelaza Vinjani Donji.

Ukupno je 20 ministarstava, prema podacima iz COP-a, u veljači zapošljavalo 42.777 državnih službenika i namještenika, a najviše Ministarstvo unutarnjih poslova - 25.249, dok je drugo najveće ministarstvo ono kojim upravlja Zdravko Marić, ministar financija, i zapošljava 7428 ljudi, uključujući Carinsku i Poreznu upravu.